ЩIыхь зиIэхэр
Налшык къалэ округым и щIыпIэ самоуправленэм и советым и депутатхэм «Къалэм щIыхь зиIэ и цIыху» цIэ лъапIэр яфIищащ Исмэхьил Алийрэ Абдуллаев Мустэфарэ.
Исмэхьил Алий 1926 гъэм щэкIуэгъуэм и 6-м ДАССР-м и Буйнакск районым щыщ Казанище Ищхъэрэ къуажэм къыщалъхуащ. 1944 гъэм шоферу лэжьэн щIидзащ. Илъэс 60-м щIигъум къриубыдэу «Советская молодежь» (Налшык къалэ), «Коммунист» (Бахъсэн къалэ) газетхэм щылэжьащ, КПСС-м и Ленин райкомым и япэ секретару, Налшык къалэм и Iэтащхьэу щытащ. 1987 гъэм пенсэм кIуа иужькIи лэжьыгъэр зэпигъэуакъым. Псалъэм и хьэтыркIэ, 2005 гъэм къыщыщIэдзауэ 2008 гъэр къэсыху УФ-м и Суд Нэхъыщхьэм и деж щыIэ Суд департаментым КъБР-мкIэ и къудамэм и IэщIагъэлIу щытащ. Алий къыхуагъэфэщащ «ЩIыхьым и дамыгъэ» орденыр, «И къару емыблэжу зэрылэжьам папщIэ. Ленин В. И. къызэралъхурэ илъэси 100 зэрырикъур ягъэлъапIэкIэрэ», «1941 — 1945 гъэхэм екIуэкIа Хэку зауэшхуэм фIы дыдэу зэрыщылэжьам папщIэ» медалхэр. Абы фIащащ «Лэжьыгъэм и ветеран», «Урысейм и Гидрометеокъулыкъум щIыхь зиIэ и лэжьакIуэ» цIэ лъапIэхэр, иратащ щIыхь тхылъ, медаль куэд.
Зауэм, лэжьыгъэм, IэщэкIэ зэщIэузэда къарухэм, хабзэхъумэ органхэм я ветеранхэм я Налшык къалэ советым и унафэщI Абдулаев Мустэфа 1933 гъэм мэкъуауэгъуэм и 15-м Гундэлэн къуажэм къыщалъхуащ. «Вагъуэ Плъыжь», «Къулыкъу зэрищIэм папщIэ» орденхэр, «Дагъуэншэу къулыкъу зэрищIэм папщIэ» медалым и 1-нэ, 2-нэ, 3-нэ нагъыщэхэр, «Гъуэзэджэу къулыкъу зэрищIэм папщIэ» медалыр, апхуэдэу юбилей медалу 14 къыхуагъэфэщащ. Мустэфа къыпхуэмылъытэн хуэдиз хэлъхьэныгъэ хуещI къытщIэхъуэ щIэблэр Хэкум лъагъуныгъэ хуиIэным щIэпIыкIыным.
«Налшык щIыхь зиIэ и цIыхум» и бгъэхэIу дамыгъэр, тхылъыр, дипломыр апхуэдэ пщIэ зылъысахэм иратынущ Къалэм и махуэр гъэлъэпIэным егъэщIылIа гуфIэгъуэ Iуэхухэм хэту. Абыхэм апхуэдэу ахъшэ саугъэту сом мин пщIырыпщI хуагъэфащэ икIи мазэ къэс псэупIэмрэ коммунальнэ Iуэхутхьэбзэхэмрэ щIатым сом минитI хухалъхьэнущ. «Налшык щIыхь зиIэ и цIыху» цIэ лъапIэр фIащащ къалэм и къуэ, ипхъу 46-м. ЩIыпIэ самоуправленэм и къалэ советым апхуэдэ цIэр фIэщыным теухуа зэIущIэр илъэсым зэ иригъэкIуэкIыу аращ икIи ар зэуэ зыфIащыр цIыхуитIым щIигъуркъым.
Уянаевэ Заринэ.
